כוכבים בחוץ

כּוֹכָבִים בַּחוּץ הוא קובץ השירים הראשון שפרסם המשורר העברי נתן אלתרמן (1910–1970). הקובץ, אשר ראה אור בארץ ישראל המנדטורית בשנת 1938, הוא ספרו הידוע והמוערך ביותר של אלתרמן ונחשב לאחת מפסגות יצירתו. הספר יצא בכשבע עשרה הדפסות, האחרונה ב-2016 בהוצאת הקיבוץ המאוחד.

בקובץ מתבונן המשורר בבריאה מלא התפעלות. הספר בנוי מארבעה חלקים. בשירים מתוארים מפגשים רבי-היבטים עם אובייקטים שונים בעולם. רוח הדברים נעה בין התפעמות גדולה מהעולם לבין תחושת חידלון בפני המוות. השיר הראשון בספר, שיר ללא שם הפותח בשורה "עוד חוזר הניגון", הוא אחד משיריו הידועים ביותר (וזכה לביצועים שונים, בהם של נירה גל, חוה אלברשטיין וברי סחרוף).

אלתרמן מתייחס לשם ספרו בשיר "פגישה לאין קץ", שבו מופיעות השורות "אל תניחי לו שיאפיל כחדר / בלי הכוכבים שנשארו בחוץ". נעמי שמר, בשירה "בהיאחזות הנח"ל בסיני", כותבת בערגה כי ראתה בהיאחזות "ספרי שירה קטנים על מדפים: / שירי רחל ו'כוכבים בחוץ' / כמו לפני שנות אלף בקיבוץ". גם הזמר אביתר בנאי שילב שורה בהשראת המשפט "תְפִלָּתִי דָּבָר אֵינֶנָּה מְבַקֶּשֶת, תְפִלָּתִי אַחַת וְהִיא אומֶרֶת – הֵא לָךְ!" מהשיר "פגישה לאין קץ" בשירו יפה כלבנה: "לא אבקש דבר. את לא צריכה להוכיח לי כלום".

חוקר הספרות, דן מירון,  מצביע על כליו של המשורר המופעלים ב"כוכבים בחוץ" לאורך השיר: "המלוס [הזרימה המלודית] המודגש והסוחף והלשון הפיגורטיבית המזמנת לקורא הפתעות ויזואליות צבעוניות מהממות. ללא כפייה של סדר סיפורי ומערכות אלגוריות (שעתידים להופיע בספריו הבאים), הוא ביצע כאן מהלך הגותי-שירי שמעטים כמוהו לעושר ולהיגיון פנימי כאחד, וכבש את לבו של דור קוראים שלם"אלתרמן, נתן, לקסיקון הקשרים לספרות ישראלית, נכתב על ידי דן מירון

המשורר נתן זך העביר ביקורת חריפה על הספר במאמרו הרהורים על שירת אלתרמן, וטען כי קריאתם עוררה בו "רתיעה אינסטינקטיבית כמעט". ביקורתו נסבה על הנושאים ה"גדולים מהחיים", בעלי הנופך המיתי והבלתי-קונקרטיים, השפה הגבוהה, ושפע האמצעים הננקטים להשגת אווירה "פיוטית", ופרט החריזה והמשקל המוקפדים.

לקריאה נוספת
 דרור אידר, אלתרמן-בודלר, פריז-תל אביב: אורבניות ומיתוס בשירי 'פרחי הרע' ו'כוכבים בחוץ', הוצאת כרמל, ירושלים, תשס"ד.
 אברהם בלבן, הכוכבים שנשארו בחוץ: שירי "כוכבים בחוץ" מאת נתן אלתרמן – פרשנות, צורות, רטוריקה, הוצאת פפירוס, תל אביב, 1981.
 חנן חבר, פתאום מראה המלחמה – לאומיות ואלימות בשירה העברית בשנות ה-40, הוצאת הקיבוץ המאוחד, תל אביב, 2001.
 גצל קרסל, לכסיקון הספרות העברית בדורות האחרונים א-ב, הוצאת ספרית פועלים, מרחביה, תשכ"ה-תשכ"ז, עמ' 121–122.
 זיוה שמיר, עוד חוזר הניגון: שירת אלתרמן בראי המודרניזם, הוצאת פפירוס, תל אביב, 1989.
 אורציון ברתנא, החידה הרומנטית של כוכבים בחוץ, הוצאת כתר, 2014.
 דן מירון, אריאל הירשפלד, הכוכבים לא רימו - כוכבים מאת נתן אלתרמן - קריאה מחדש, הוצאת עם עובד, 2019.

מאמרים
 אביבה ברזל, האור בשירי "כוכבים בחוץ" לנתן אלתרמן, דברי הקונגרס העולמי השמיני למדעי היהדות, ג', 1981, עמ' 275–281.
 אורציון ברתנא, עזה ממוות אהבה: מניגוד בינארי למתח ארוטי ב"כוכבים בחוץ", מאזנים 69 (ג), 1994, עמ' 38–48.
 אברהם בלבן, על העיר עפות יונים, על העיר על יער פרא: למקומם של שירי העיר בין שירי "כוכבים בחוץ" לנתן אלתרמן, עתון 77, גיליון 24, 1980, עמ' 24–27.
 חניטה גוטבאלט, הקול הנשי הנאלם: שירי אהבה בכוכבים בחוץ, דברי הקונגרס העולמי האחד עשר למדעי היהדות, ג' (3), 1993, עמ' 190–194.
 דן מירון, על מימד הזיכרון ב"כוכבים בחוץ" לנתן אלתרמן, מאזנים 50, 1980, עמ' 163–181.
 בעז ערפלי, הגאולה הנכשלת: מבט נוסף על "כוכבים בחוץ" לנתן אלתרמן, עלי-שיח 51, קיץ תשס"ד, עמ' 13–43.
 אהרן קומם, אור בלי רואה : עיון ב"כוכבים בחוץ", מולד ג (16-15), תש"ל, עמ' 226–230.
 ראובן שהם, הריתמוס האוקסימורוני ב"כוכבים בחוץ", דפים למחקר בספרות 6-5, 1989, עמ' 167–182. .
 חיה שחם, 'השיר הנכון' מול 'השיר הזר': הפואטיקה של שירים שונים (זך) לאור כוכבים בחוץ (אלתרמן), בתוך: הנ"ל, קרובים רחוקים: בין-טקסטואליות, מגעים ומאבקים בספרות העברית החדשה, הוצאת אוניברסיטת בן-גוריון בנגב, באר שבע, תשס"ד 2004, עמ' 154–189.

קישורים חיצוניים


 מאמרי פרשנות על קובץ השירים "כוכבים בחוץ" באתר נתן אלתרמן
 מילות פזמוניו של נתן אלתרמן באתר שירונט
 האזנה למספר שירי זמר של אלתרמן באתר המוזיקה של הספרייה הלאומית
 צור ארליך, "לאור ולרוחב בשדות אבינו": על המבנה הפנימי של כמה משירי "כוכבים בחוץ", נתיב 82-81, 2001, עמ' 104–109, בבלוג "מהמחסן של צור ארליך".
 דן לאור, , מתוך סדרת ההרצאות "נתן אלתרמן: הכתיבה והחיים" של אוניברסיטת תל אביב






הערות שוליים

קטגוריה:יצירות נתן אלתרמן
קטגוריה:ספרי שירה בעברית
קטגוריה:ספרי 1938